Só lyk Trump se geldsake gloDie Amerikaanse president Donald Trump. (Foto: Evan Vucci/AP) Donald Trump het in 2016, die jaar waarin hy president van die VSA geword het, net $750 – oftewel sowat R12 800 – in inkomstebelasting betaal, het die New York Times laat Sondagaand in ŉ opspraakwekkende ondersoekende verslag bekend gemaak. Trump, ŉ selfverklaarde miljardêr, het dieselfde bedrag in 2017 betaal. In tien van die vorige 15 jaar het hy nie ŉ sent belasting betaal nie, grootliks omdat hy “soveel meer geld verloor as wat hy gemaak het”, het die koerant berig. Tydens ŉ mediakonferensie net minute nadat die berig geplaas is, het Trump dit as “fopnuus” bestempel en aangevoer die inkomstediens “behandel my nie goed nie”. “Alles sal onthul word, ek het baie belasting betaal, ek het ook baie staatsbelasting betaal. Wanneer jy egter geoudit word, maak jy dit nie bekend nie. Ek gaan baie dinge bekend maak en mense gaan geskok wees,” het hy aan verslaggewers gesê. Die Times probeer al geruime tyd om Trump se belastingopgawes in die hande te kry. Hy weier om dit bekend te stel, hoewel dit iets is wat sy voorgangers tradisioneel gedoen het. Sondag het die koerant gesê hy het meer as twee dekades se opgawes in die hande gekry. Dit het egter nie Trump se persoonlike opgawes vir 2018 en 2019 ingesluit nie. Die onthullings kom net ŉ maand voor die VSA stem in ŉ nuwe presidentsverkiesing, met meningsopnames wat daarop dui dat Trump moontlik deur die Demokrate se Joe Biden ontsetel kan word. Die Times sê sy verslag wys dat Trump, ŉ voormalige ster van die werklikheidsreeks The Apprentice, die rol van ŉ sakemagnaat beter vertolk as wat hy in werklikheid een is. Die berig sinspeel ook daarop dat Trump se finansiële situasie in 2015 effense geloofwaardigheid gee aan die siening dat sy veldtog minstens gedeeltelik ŉ poging was om sy naam meer bemarkbaar te maak. ŉ Ondersoek wat die Times verlede jaar na Trump se belastingsake gedoen het – inligting oor Trump se belastingsake tussen 1985 en 1994 is bekom – het gewys die president het meer geld verloor as bykans enige ander belastingbetalende Amerikaner in etlike jare. In Sondag se verslag sê die Times Trump is ŉ “sakeman-president in ŉ greep wat al stywer word” en dat hy skuld van $300 miljoen (sowat R5,1 miljard) het waarvoor hy persoonlik aanspreeklik is en binne die volgende vier jaar betaal moet word. Daar word gesê Trump maak toenemend staat op inkomste van ondernemings soos sy Mar-a-Lago-klub in Florida wat hom in direkte of moontlike konflik met sy pligte as president plaas. Trump se sleutelondernemings, waaronder sy gholfbane en ŉ hotel, verloor glo jaarliks miljoene dollars, indien nie meer nie. Alan Garten, ŉ prokureur vir die Trump-organisasie, het in reaksie op die Times se ondersoek gesê dit lyk of “die meeste, indien nie alle feite nie, onakkuraat is”. Hy sê Trump het oor die afgelope dekade miljoene dollars in persoonlike belasting aan die federale regering betaal, hoewel die Times sê dat hy oënskynlik persoonlike belasting met inkomstebelasting saamvoeg. Die Times het gesê hy gaan later nog inligting oor Trump se belastingrekord plaas.